Am Donstig isch es losgange für e Retraite mit de Leiter vo dr WEC und de Leiter vo de 4ne Workshops, alli Khmer, öppe glych alt wie ich. Ziel: Refreshment in allne mögliche beriich. Am morge Frieh sind mer bi dr Busstation,  chaos pur, de Bus rollt los, obwohl no gar nonig alli dinne sind, schiinbar hetter nur welle kehre. Jäjä. Innetemperatur im bus ca -10 grad. OK, übertriibe, aber es isch sooooo kalt gsi. Ich natürlig in shorts und Tshirt. Wär dänggt scho ane pulli, wenns jede Morge am 8i scho 32 grad hett? Jänu, goot jo nur 4 stund. Nach ere halsbrächerische Fahrt chömme mer also am Meer aa. Meer… Wunderschön. Unsers ganze Material wird uff nussschale ähnlichi Böötli verfrachtet und los goots richtig Rabbit Island. Das wo uns  dört erwartet hett isch eifach nur wunderschön gsi, e chleine verträumte strand uffere schunsch unzivilisierte Insle. Öppe 30 chleini Bungalows mit Hängematte uff dr Terasse stönd zwüsche de Palmene. D'Bungalows sind eifach gsi, genau 2 better und es WC mit manueller Spielig (Das heisst me hett e Beggi mit Wasser ;) Strand, Pritschene zum druffliige, rueh. Aber mir händ volls Programm gha. Verschiideni Sessions händ uff uns gwartet, wo mer zum teil über persönlichi Sache, über ihre wärdegang als  Businessleiter, etc diskutiert worde isch. Dezwüsche e chli spiil und bade. Und denn znacht im Restaurant. Alli mögliche Tier uss em Meer und Ryys. Für mi e grossi herussforderig :D